Document ID: /roh_data/filtered/fineweb-2-filterrobots_roh.jsonl.gz/62682

La raschun saja la mancanza da temp, di Donat Albin. Il ballape custia enorm bler temp e suenter trais stagiuns saja temp dad puspè avair dapli temp per tut quai che saja vegnì a la curta ils davos onns, ed er per sa focusar sin novas chaussas, novs interess. I n’haja da far nagut cun l’equipa. Anzi, els hajan fitg bun entaifer l’equipa e giaudian mintga mument ensemen, uschia Albin.
Anc nagins successurs
Donat Albin e Philippe Vincenz avevan surpiglià communablamain il post da trenader tar l’emprima equipa dal CB Trun/Rabius la stad 2019. Uss sto la suprastanza ir a la tschertga da novs trenaders. Tenor il president Otto Beer na dettia anc nagin successur. La suprastanza giavischassia dentant, sco enfin uss, puspè dus trenaders.
Equipa ha success
Suenter la runda d’atun, pia suenter la mesadad dal campiunadi, sa chatta il CB Trun/Rabius sin il 7avel plaz – amez la tabella – ed uschia in brav toc davent d’ina plazza da relegaziun. La sonda (26 da mars) cuntinuescha il campiunadi cun la runda da primavaira. Il CB Trun/Rabius frunta en l’emprim gieu da 3. liga ordaifer sin il FC Tusaun-Cazas ch’ha cun 18 puncts suenter ils emprims 11 gieus gudagnà be in punct dapli ch’ils Sursilvans.